Helt ukjente mennesker i Frankrike sender ham bilder og meldinger. De spør om Gaup er klar over at han har en dobbeltgjenger i Lyon.

– Ved en tilfeldighet har noen i Frankrike kommet over bilder av meg på Facebook og Instagram. De mener jeg er dobbeltgjengeren til Bruno Génésio, som trener fotballklubben Olympique Lyonnais, sier Nils Peder Gaup.

Han er reineier fra Kautokeino i Finnmark, og familien driver også med reindriftsturisme.

Også franske fotballmedier har omtalt saken.

Invitert til Lyon

Hver gang han sjekker instagramkontoen har han fått 10–15 nye følgere og nye meldinger.

Flere franske journalister har også ringt reindriftssamen.

– De sier det er helt utrolig hvor mye jeg ligner Génésio, og spør om jeg vil besøke Olympique lyonnais. De tilbyr seg å betale reisen til Lyon, sier han.

Finnmarkingen har også fått invitasjon fra supportergjengen til den franske fotballklubben.

Latteren sitter løst under samtalen med den blide finnmarkingen.

– Jeg går bare rundt og smiler. Det hele er ganske komisk, for å si det sånn.

– Synes du at likheten er så stor som de vil ha det til?

– Ja, jeg synes jo at likheten er der. Er du ikke enig? Jeg må kanskje la håret vokse ut litt, ler Gaup.

Génésio: – Trodde det var en fotomontasje

Bruno Génésio har også fått med seg oppstyret rundt hans dobbeltgjenger. Under en pressekonferanse mandag, som er lagt ut på klubbens facebook side , svarte Olympique Lyon-treneren på spørsmål om dette.

Bruno Génésio har vært trener for Olympique Lyonnais siden 2015. Foto: SYLVAIN THOMAS / AFP

– Jeg trodde det var en fotomontasje, og at jeg ble gjort litt tykkere. Og så undersøkte jeg litt. Det er ganske overraskende. Og litt forstyrrende, sier Génésio.

Han tar det hele med godt humør. Og er ikke fremmed for tanken om å besøke samene en dag.

– Det hadde vært fint. Det er vakkert der. Jeg har ikke hatt anledning før. Håper jeg kan dra dit snart.

– Har du noen slektninger der?

– Ikke det jeg vet. Må nok undersøke litt min genetiske bakgrunn, for å finne ut om det finnes en onkel eller tante der. Min familie kommer fra Sør-Italia, så kanskje det ikke er så sannsynlig, men man vet aldri, sier en smilende Bruno Génésio.

Blir fransk TV-kjendis

Stormen som Génésios samiske look-alike har opplevd denne uken, blir muligens bare forsmak på det som skjer i februar.

– Våren 2018 hadde jeg besøk av en fransk kjendis, som er filmskaper og rocker. I februar blir opptakene vist på fransk fjernsyn, røper Gaup.

– Hva tror du skjer da?

– Har ikke peiling! Jeg blir vel trener for en fransk klubb, regner jeg med, flirer reineieren fra Indre-Finnmark.